Kommissionens beslutning

af 27. marts 2002

om udvidelse af de ved beslutning 2001/699/EF fastsatte beskyttelsesforanstaltninger over for fiskerivarer og akvakulturprodukter importeret fra Vietnam

(meddelt under nummer K(2002) 1303)

(EØS-relevant tekst)

(2002/250/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1), særlig artikel 53, stk. 1,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(2), særlig artikel 22, stk. 1, og

ud fra følgende betragtninger:

(1) I henhold til forordning (EF) nr. 178/2002 vedtager Kommissionen hensigtsmæssige foranstaltninger, hvis det er åbenbart, at fødevarer importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet.

(2) I henhold til direktiv 97/78/EF skal der træffes de nødvendige foranstaltninger over for import af produkter fra tredjelande, hvis der opstår en situation, der kan udgøre en alvorlig fare for dyrs eller menneskers sundhed, eller den forværres.

(3) Efter påvisning af chloramphenicol i visse akvakulturprodukter og fiskerivarer importeret fra Vietnam vedtog Kommissionen beslutning 2001/699/EF om beskyttelsesforanstaltninger over for fiskerivarer og akvakulturprodukter til konsum med oprindelse i Kina og Vietnam(3).

(4) Efter anvendelse af kontrolforanstaltningerne omhandlet i beslutning 2001/699/EF er der påvist nitrofuraner i rejer til konsum importeret fra Vietnam.

(5) Da nitrofuraner i fødevarer udgør en potentiel fare for menneskers sundhed, bør kontrolundersøgelserne omhandlet i beslutning 2001/699/EF udvides til også at omfatte dette stof og dets metabolitter i alle sendinger af rejer importeret fra Vietnam.

(6) Ved forordning (EF) nr. 178/2002 er der oprettet et system for hurtig varsling om fødevarer, og det er velegnet til at opfylde det krav om gensidig underretning, der er fastsat i direktiv 97/78/EF.

(7) Beslutningen tages op til revision på baggrund af oplysninger og garantier fra de vietnamesiske myndigheder og på grundlag af resultaterne af de undersøgelser, som medlemsstaterne har foretaget.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Denne beslutning gælder for rejer til konsum importeret fra Vietnam.

Artikel 2

1. Medlemsstaterne underkaster på grundlag af relevante prøveudtagningsplaner og påvisningsmetoder hver sending af rejer importeret fra Vietnam en kemisk undersøgelse for at forvisse sig om, at produkterne ikke er sundhedsfarlige for mennesker. Undersøgelsen skal især være lagt an på at påvise forekomsten af nitrofuraner og deres metabolitter.

2. Medlemsstaterne underretter straks Kommissionen om resultaterne af undersøgelsen i stk. 1 via systemet for hurtig varsling om fødevarer, som blev oprettet ved forordning (EF) nr. 178/2002.

Artikel 3

Medlemsstaterne giver ikke tilladelse til, at produkterne i artikel 1 importeres til deres område eller videresendes til en anden medlemsstat, medmindre resultaterne af kontrollen i artikel 2 er tilfredsstillende.

Artikel 4

Alle udgifter i forbindelse med anvendelsen af denne beslutning afholdes af afsenderen, modtageren eller disses repræsentanter.

Artikel 5

Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 6

Denne beslutning tages op til revision på grundlag af de vietnamesiske myndigheders garantier og resultaterne af de undersøgelser, som er nævnt i artikel 2.

Artikel 7

Denne beslutning er rettet til medlemsstaterne.

Udfærdiget i Bruxelles, den 27. marts 2002.

På Kommissionens vegne

David Byrne

Medlem af Kommissionen

(1) EFT L 31 af 1.2.2002, s. 1.

(2) EFT L 24 af 30.1.1998, s. 9.

(3) EFT L 251 af 20.9.2001, s. 11.